Juha Sipilän (kesk) hallituksen on määrä selvittää maahanmuuton kustannukset. Hanke kirjattiin hallitusohjelmaan.

Sosiaali- ja terveysministeri Pirkko Mattila (sin) lupaa selvityksen maahanmuuton kustannuksista vielä tämän vuoden puolella. KIMMO PENTTINEN

- Laaditaan riippumaton selvitys maahanmuuton kustannuksista ja vaikutuksista yhteiskunnassamme, joka mahdollistaa tosiasioihin pohjautuvan keskustelun ja paremman kotouttamispolitiikan sekä päätöksenteon, hallitusohjelmassa todetaan.

Selvityksen oli määrä valmistua toukokuussa, mutta tuolloin kerrottiin, että selvitys valmistuu aikaisintaan syyskuun lopussa. Ylitarkastaja Jere Päivinen sosiaali- ja terveysministeriöstä kommentoi asiaa STT:lle heinäkuun alussa. Hänen mukaansa selvitys julkaistaan aikaisintaan syyskuun lopulla.

Selvitystä ei ole vieläkään julkaistu. Selvityksen vastuuministeri on sosiaali- ja terveysministeri Pirkko Mattila (sin). Mattila kommentoi asiaa Iltalehdelle eduskunnassa torstaina ennen kyselytunnin alkua.

- Ihan tarkkaa ajankohtaa en tiedä, mutta kyllä se tulee vielä tämän vuoden aikana.

Onko viivästymisen taustalla jotain poliittisia syitä?

- Ei sinänsä. Siinä pitää vielä tehdä joitain täsmennyksiä ja aineiston käsittelyä. Voi sanoa senkin, että tässä on nyt ollut tämä sote-uudistuskin.